চন্দননগরের জগদ্ধাত্রী পুজোতে বাড়তি ট্রেন, কঠোর নিরাপত্তা ব্যবস্থা

কলকাতা: শুরু হয়ে গিয়েছে জগদ্ধাত্রী পুজো (Jagaddhatri Puja)। চন্দননগরের (Chandannagar) আলো আর শোভাযাত্রা দেখতে প্রতিবছরই ভিড় হয় হাজারো মানুষের। সেই ভিড় সামলাতে ও যাত্রীদের সুবিধার্থে একাধিক বিশেষ ট্রেন চালুর ঘোষণা করেছে পূর্ব রেল (Eastern Railways)।

২৮ অক্টোবর থেকে ২ নভেম্বর পর্যন্ত হাওড়া–ব্যান্ডেল রুটে পাঁচ জোড়া এবং হাওড়া–বর্ধমান রুটে এক জোড়া স্পেশাল ট্রেন চলবে। হাওড়া থেকে ব্যান্ডেলের ট্রেন ছাড়বে বিকেল ৫টা ২০, সন্ধ্যা ৭টা ৫৫, রাত ৮টা ৩০ ও মধ্যরাত ১২টা ৩০-এ। ব্যান্ডেল থেকে হাওড়া ফিরতি ট্রেন মিলবে সন্ধ্যা ৮টা ৩৫, ৯টা ২০, ৯টা ৫৫, মধ্যরাত ১টা ও ভোর ২টায়। এছাড়া হাওড়া–বর্ধমান বিশেষ ট্রেন ছাড়বে রাত ১টা ১৫-এ, বর্ধমান–হাওড়া ছাড়বে রাত ১০টা ৩০-এ।

আরও পড়ুন: ‘রাজ্যে কি আর্থিক জরুরি অবস্থা চলছে?’ আদালতে প্রশ্নের মুখে রাজ্য

২ নভেম্বর অতিরিক্ত একটি হাওড়া–ব্যান্ডেল লোকাল ছাড়বে রাত ২টা ৩৫-এ, ব্যান্ডেল থেকে ফিরবে ভোর ৪টায়। অন্যদিকে, মাসগ্রাম–হাওড়া লোকাল পরিষেবা ২৮ অক্টোবর থেকে ১ নভেম্বর পর্যন্ত বাতিল থাকবে।

এদিকে, চন্দননগর শহর জুড়ে নজরদারির জন্য বসানো হয়েছে সিসি ক্যামেরা। তৈরি হয়েছে তিনটি কন্ট্রোল রুম। মোতায়েন থাকবেন প্রায় তিন হাজার পুলিশ কর্মী, যার মধ্যে থাকবেন মহিলা পুলিশ ও পিঙ্ক মোবাইল টিম। শহরে ঢোকার ৪৪টি পয়েন্টে জারি হয়েছে ‘নো এন্ট্রি’।